אוסטין ריברס

אוסטין ג'יימס ריברס (באנגלית: Austin James Rivers; נולד ב-1 באוגוסט 1992 בסנטה מוניקה שבקליפורניה) הוא כדורסלן אמריקאי המשחק בעמדות הרכז והקלע. בנו של שחקן העבר והמאמן דוק ריברס. אוסטין ריברס נולד ב-1992 בקליפורניה, ובנערותו למד בתיכון "ווינטר פארק". ריברס שיחק גם בקבוצת הכדורסל של התיכון במשך ארבע שנים, ובעונת הסניור שלו קלע 28.8 נקודות, קטף 6.1 ריבאונדים, הוסיף 2.2 אסיסטים למשחק ו-2.0 חטיפות כדור בממוצע למשחק. בעונת הסניור שלו בתיכון "ווינטר פארק", הוביל אותה לזכייה בתחרות ה-A6 היוקרתית עם 23 נקודות במשחק האליפות. באותה עונה היה ריברס שותף למדליית הזהב של נבחרת הנוער של ארצות הברית. ריברס קבע שיא לאומי לשחקן בן 18, כאשר קלע 35 נקודות נגד קנדה במשחק הגמר. ריברס הצטרף לקבוצת הכדורסל של אוניברסיטת דיוק ב-2010, ונבחר על ידי ESPN ל"מגויס" הטוב ביותר של עונת 2011. ב-8 בפברואר 2012 קלע ריברס את שלשת הניצחון של אוניברסיטת דיוק נגד אוניברסיטת קרוליינה הצפונית, ובכך סיים את רצף 31 הניצחונות (הגדול ביותר) של קרוליינה הצפונית. בסיום עונתו הראשונה בליגת המכללות, העמיד ממוצע של 15.5 נקודות, לקח 3.4 ריבאונדים, והוסיף 2.1 אסיסטים למשחק. בסיום אותה עונה, נכנס ריברס לדראפט 2012. ב-26 במרץ 2012 הודיעה אוניברסיטת דיוק כי אוסטין ריברס ויתר על שלוש השנים שנותרו לו באוניברסיטה וינסה להיבחר בדראפט הקרוב. ב-28 ביוני נבחר ריברס על ידי הניו אורלינס הורנטס במקום ה-10, יחד עם בחירה מספר 1 של אותו דראפט, אנתוני דייוויס. כמה ימים לאחר מכן, ריברס חתם על חוזה בהורנטס לשלוש שנים. במשחקי טרום העונה, נפצע ריברס בקרסול הימני והושבת לתקופה קצרה. ריברס נכנס להופעת הבכורה שלו בליגת ה-NBA, כאשר החליף את אריק גורדון, וקלע 7 נקודות. ב-14 בדצמבר קבע ריברס שיא קריירה כאשר קלע 27 נקודות נגד מינסוטה טימברוולבס. ב-6 במרץ שבר את ידו, ולכן החמיץ את שאר העונה. ריברס סיים את עונת הרוקי שלו עם ממוצע של 6.2 נקודות, 1.8 ריבאונדים ו-2.1 אסיסטים למשחק. בתחילת העונה הבאה, הפליקנס מימשו את האופציה שלהם על ריברס לשנתיים, עד עונת 2014–2015. בעונה זאת חלה התקדמות מועטה ביכולתו של ריברס, שהשתפר לממוצע שיא קריירה של 7.7 נקודות למשחק, והוסיף לכך 2.3 אסיסטים ו-1.9 ריבאונדים. ריברס הועבר, ב-12 בינואר 2015, לבוסטון סלטיקס בטרייד שכלל גם את הממפיס גריזליס. שלושה ימים מאוחר יותר, עבר שוב – הפעם לקבוצה שמאמן אביו, דוק ריברס, לוס אנג'לס קליפרס. שוב בטרייד משולש שכלל הפעם גם את הפיניקס סאנס. ב-16 בינואר עשה את הבכורה בקליפרס והפך לשחקן הראשון בהיסטוריה שמשחק תחת אביו. ב-21 בפברואר, קבע שיא קריירה של 28 נקודות בניצחון 98–128 על סקרמנטו קינגס. ב-8 במאי, במשחק הסיבוב השני של הפלייאוף נגד יוסטון רוקטס, קבע שיא קריירה בפלייאוף של 25 נקודות שעזר לקבוצתו להשיג ניצחון 1–2, אך קבוצתו הודחה בשבעה משחקים. לקראת עונת 2015/2016, חתם ריברס על חוזה חדש בקליפרס. ב-6 בפברואר שבר את ידו והחמיץ שישה שבועות. בקיץ 2018 הועבר ריברס בטרייד לוושינגטון ויזארדס בתמורה למרצ'ין גורטאט. ב-17 בדצמבר 2018, לאחר 29 משחקים בלבד במדי הוויזארדס, נשלח ריברס בטרייד לפיניקס סאנס, יחד עם קלי אוברה, בתמורה לטרבור אריזה. יומיים לאחר מכן שוחרר מסגל הקבוצה. ב-24 בדצמבר 2018 חתם על חוזה ביוסטון רוקטס עד לסיום עונת 2018/2019. ביולי 2019 חתם על חוזה בקבוצה לשנתיים נוספות. לקראת עונת 2020/2021 חתם ריברס על חוזה בניו יורק ניקס. במרץ 2021 הועבר בטרייד לאוקלהומה סיטי ת'אנדר, ומיד שוחרר ממנה. לאחר שחרורו מהת'אנדר, חתם ריברס על חוזה בדנוור נאגטס עד לסיום עונת 2020/2021. ב-14 ביולי 2022 חתם ריברס במינסוטה טימברוולבס לעונה אחת. אוסטין ריברס הוא בנו של מאמן הלוס אנג'לס קליפרס, דוק ריברס. גם אחיו, ג'רמייה ריברס, משחק כדורסל בליגת הפיתוח של ה-NBA. אחותו, קאלי, משחקת כדורעף מקצועני בפוארטו ריקו. אחיו הצעיר, ספנסר, משחק גם הוא כדורסל בעמדת הגארד, וגם בתיכון "ווינטר פארק", שם שיחק אוסטין. מדיה וקבצים בנושא אוסטין ריברס בוויקישיתוף אוסטין ריברס, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN פרופיל, באתר אוניברסיטת דיוק פרופיל, באתר NBADraft.com פרופיל, באתר USABasketball.com ריברס נשלח בטרייד לוושינגטון, באתר ESPN,‏ 27 ביוני 2018 לאחר העסקה שנפלה: טרבור אריזה עובר לוושינגטון, קלי אוברה ואוסטין ריברס לפיניקס, באתר וואלה, 17 בדצמבר 2018 פיניקס משחררת את ריברס מהקבוצה, באתר הרשמי, 19 בדצמבר 2018 יוסטון החתימה את אוסטין ריברס, באתר ynet, 23 בדצמבר 2018 ריברס חותם על הארכת חוזה ביוסטון, באתר הקבוצה, 17 ביולי 2019 ריברס חותם על חוזה בניו יורק ניקס, באתר הקבוצה, 27 בנובמבר 2020